Aussie-blaser het groot sê in Rebels-sege | Netwerk24
Die "kaarte-koning", die Australiese skeidsregter Angus Gardner, het Vrydag in Melbourne weer sy stempel op die Super-wedstryd tussen die Rebels en die Reds afgedruk.
Marika Koroibete duik oor vir een van die Rebels se drieë teen die Reds in Melbourne. Foto: Gallo Images
Die Reds het ook hul goeie oomblikke in die wedstryd gehad met die skrumskakel Tate McDermott (bo) wat skaflike spel gelewer het. Foto: Gallo Images
Die Rebels, wat met 30-24 baas was, het drie van hul drieë gedruk terwyl spelers van die Reds weens geelkaarte van die veld af was.
Gardner het, volgens sy standaarde, verbasende selfdissipline aan die dag gelê deur net twee spelers (Samu Kerevi en Scott Higgenbotham) met geelkaarte af te stuur.
Die "kaarte-koning", Angus Gardner. Foto: Getty Images
Verlede week het Gardner vier spelers met geel- en twee spelers met rooikaarte in die kragmeting tussen die Sunwolves en die Reds in Brisbane gepos.
Maar selfs al het Gardner nie daardie twee manne van die Reds met geelkaarte gestraf nie, sou die Rebels waarskynlik steeds gewen het.
Hulle was op die dag 'n rapsie beter as die Reds en sal verlig wees dat hulle ná drie agtereenvolgende nederlae darem weer op die wenpad is.
Die Rebels speel volgende week tuis teen die Bulle en sal dalk sonder hul onvoorspelbare losskakel Quade Cooper wees.
Cooper het 'n harde stamp teen die kop gekry en moes die veld in die tweede helfte verlaat. - Sportredaksie
Rebels 30 (14): Drieë: Marika Koroibete, Anaru Rangi, Tetera Faulkner, Dane Haylett-Petty. Doelskoppe: Quade Cooper (2). Strafdoele: Reece Hodge (2).
Reds 24 (11): Drieë: Isaac Lucas, Harry Hoopert. Doelskop: Bryce Hegarty (1). Strafdoele: Bryce Hegarty (4).